UPUTE AUTORIMA PRILOGA ZA ČASOPIS

*PriloZI povijesti umjetnosti u Dalmaciji*

Časopis *Prilozi povijesti umjetnosti u Dalmaciji* je godišnjak koji izlazi od 1946. godine. U njemu se objavljuju recenzirani znanstveni članci iz područja povijesti umjetnosti i arheologije. U skladu s djelokrugom i programskim zadacima ustanove profil časopisa zasniva se na tekstovima u kojima se u prvom redu prezentiraju istraživanja umjetničke baštine Dalmacije (slikarstva, kiparstva, arhitekture, urbanizma, arheologije i primijenjenih umjetnosti) i s njom vezanih umjetničkih opusa i pojava. Kao znanstvena publikacija sa područja arheologije i povijesti umjetnosti u kategorizaciji časopisa Nacionalnog vijeća za znanost ocijenjeni su najvećom ocjenom (A1).

Časopis objavljuje radove koji se recenziraju i one koji ne podliježu recenzentskom postupku. Recenzirani radovi uvrštavaju se u slijedeće kategorije:

1. izvorni (originalni) znanstveni članak – *original scientific paper*;
2. prethodno priopćenje – *preliminary communication*;
3. pregledni članak – *survey article*;
4. izlaganje (referat) sa znanstvenog skupa – *conference paper*;
5. stručni članak – *professional paper*.

Izvorni (originalni) znanstveni članak sadrži dosad još neobjavljene rezultate izvornih istraživanja. Moraju biti izneseni na takav način da se može ponoviti eksperiment i provjeriti točnost rezultata.

Prethodno priopćenje sadrži nove rezultate znanstvenih istraživanja koji zahtijevaju brzo objavljivanje. Ne mora omogućiti provjeru iznesenih istraživanja.

Pregledni članak mora biti originalan, sažet i kritički prikaz jednog područja ili njegova dijela, u kojemu autor i sam aktivno sudjeluje.

Mora biti naglašena uloga autorova izvornog doprinosa u tom području u odnosu na već objavljene radove.

Izlaganje (referat) sa znanstvenog skupa, prethodno referirano na takvom skupu, mora biti objavljeno u obliku cjelovita članka, i to samo ako nije prije toga objavljeno u zborniku skupa.

Stručni članak sadrži korisne priloge iz određene struke i ne mora predstavljati izvorno istraživanje.

Ostali se prilozi, koje časopis objavljuje, ne kategoriziraju.

Radovi svrstani u jednu od kategorija podliježu ocjenjivanju anonimnog recenzenta.

Recenzenti se biraju medu stručnjacima u neposrednom području na koje se odnosi članak predložen za objavljivanje.

Kategorizaciju rada predlaže autor, a konačnu odluku o svrstavanju članaka donosi Uredništvo na temelju prijedloga recenzenta. Kategorija se navodi u zaglavlju članka. Prihvaćanje kategoriziranog članka za objavljivanje obvezuje autora da isti članak ne smije objaviti na drugome mjestu bez dozvole uredništva. Autor je odgovoran za podatke koje iznosi u svome radu.

Uz svaki kategorizirani članak potrebno je priloziti sažetak i ključne riječi. Sažetak treba sadržavati opći prikaz teme, metodologiju rada, rezultate i zaključak. Optimalno sadrži oko 150 riječi. Sažetak treba priložiti na hrvatskom jeziku i po mogućnosti njegov prijevod na engleskom ili talijanskom jeziku, dakle na jezicima međunarodnih časopisa u kojima se *PPUD* referiraju. Ako sažetak nije preveden, to će napraviti Časopis. Iza sažetka objavljuje se najviše sedam ključnih riječi koje obilježavaju osnovne pojmove članka. Ilustracije koje se objavljuju uz članak moraju biti kvalitetne i u visokoj rezoluciji.

Uz članak treba navesti: naslov članka, ime i prezime autora, mjesto boravka, a na kraju članka podatke o autoru: titula i adresa ustanove u kojoj radi i/ili privatna adresa. Uz članak valja navesti izvorne podatke i literaturu. Podaci o literaturi pišu se ovim redom: prezime i ime autora, naziv djela, časopis/izdavač, mjesto i godina izdanja.

Članci predani elektronskim putem dobrodosli su. Također je moguće članak poslati i putem e-mail pošte na našu adresu: knjizevni-krug-split@st.t-com.hr Potpuno završene i kompletirane članke u dva primjerka treba slati na adresu Konzervatorskog odjela Ministarstva kulture Republike Hrvatske u Splitu, Porinova 2, 21 000 Split.

 Uredništvo *PPUD*